সেনাবাহিনী
সেনাবাহিনী (আর্মি নামেও পরিচিত যা ল্যাটিন armata থেকে উদ্ভূত যা প্রাচীন ফরাসি armée থেকে এসেছে) বা স্থল বাহিনী একটি যোদ্ধা বাহিনী যারা প্রধানত ভূমিতে যুদ্ধ করে। বৃহৎ অর্থে সেনাবাহিনী একটি দেশের সামরিক বাহিনীর স্থল শাখা। তবে ক্ষেত্রবিশেষে সেনাবাহিনীর উড্ডয়ন শাখাও থাকতে পারে। কোন কোন দেশে সেনাবাহিনী বলতে পুরো সশস্ত্র বাহিনীকেও বুঝায় (যেমন: চীন)। একটি জাতীয় সামরিক বাহিনীর মধ্যে আর্মি বলতে অনেক সময় ফিল্ড আর্মি ও বুঝায়। অনেক দেশে (যেমন: ফ্রান্স) সেনাবাহিনীকে বিমান বাহিনী থেকে আলাদা করতে আনুষ্ঠানিকভাবে স্থল সেনাবাহিনী বলা হয়ে থাকে যেখানে বিমান বাহিনী বিমান সেনাবাহিনী নামে পরিচিত। এসব দেশেও সাধারণ ব্যবহারের ক্ষেত্রে সেনাবাহিনী বলতে স্থল বাহিনীকেই বুঝায়। সক্রিয় সদস্য সংখ্যার দিক দিয়ে বিশ্বের সর্ববৃহৎ সেনাবাহিনী হচ্ছে চীনের গণমুক্তি সেনা স্থল বাহিনী যাদের মোট সক্রিয় সদস্য ১,৬০০,০০০ জন এবং সংরক্ষিত সদস্য ৫১০,০০০ জন।